**ЗАЩО?**

* Предвиден от ***Директива 2006/112/ЕО на Съвета от 28.10.2006 г. относно общата система на данъка върху добавената стойност***
* Спомага за повишаване сигурността на търговския обмен
* Позволява извършването на вътреобщностния обмен на стоки и доставка на услуги, при които е приложима нулева ставка на данъка или условия за неначисляване на данък при определени условия

**КОГА?**

* При наличието на условия за задължителна регистрация или условия за регистрация по избор

**КОЙ?**

* Всяко данъчно задължено лице, осъществяващо независима икономическа дейност с място на изпълнение на територията на България

**КАК?**

НАП създава и поддържа специален регистър по този закон, който е част от регистъра по чл. 80, ал. 1 от ***Данъчно-осигурителния процесуален кодекс***.

С вписването в регистъра лицата получават идентификационен номер за целите на ДДС, пред който е поставен знакът "BG".

**ИДЕНТИФИКАЦИОНЕН НОМЕР ПО ДДС В БЪЛГАРИЯ**

**Знакът “BG”, следван от един от следните номера:**

1. единен идентификационен код по търговския регистър - на вписаните в търговския регистър лица;

2. единният идентификационен код по БУЛСТАТ - на вписаните в регистър БУЛСТАТ лица;

3. единният граждански номер или личният номер на чужденец - на физическите лица, които не са вписани в търговския регистър, съответно в регистър БУЛСТАТ;

4. служебният номер по чл. 84, ал. 3 от ***Данъчно-осигурителния процесуален кодекс*** за лицата, различни от тези по букви "а" - "в" и които са задължени лица по ***Данъчно-осигурителния процесуален кодекс***.

Виж **становище № 20-00-708/05.06.2007 г. на НАП** относно създаване на единна практика по прилагане на разпоредбите на ***Закона за данък върху добавената стойност*** (в сила от 01.01.2007 г.) и ***Правилника за прилагането на ЗДДС*** (в сила от 01.01.2007 г.), касаещи издаването на идентификационен номер по чл. 94, ал. 2 от ЗДДС на физически лица.

**Право на избор на идентификационен номер за целите на ЗДДС**

Физическите лица, различни от едноличен търговец, вписани в регистър БУЛСТАТ по реда на § 2 от ПЗР на ***Закона за регистър БУЛСТАТ***, могат да изберат идентификационният им номер за целите на ДДС да е единният им идентификационен код по БУЛСТАТ, пред който е поставен знакът “BG”. Правото на избор се осъществява с подаване на писмена декларация пред компетентната Териториална дирекция на Националната агенция за приходите (§ 3, ал. 5 от ПЗР на ППЗДДС).

**ИДЕНТИФИКАЦИОНЕН НОМЕР ЗА ЦЕЛИТЕ НА РЕГИСТРАЦИЯ ЗА ПРИЛАГАНЕ НА РЕЖИМА ИЗВЪН СЪЮЗА**

**(РАЗДЕЛ II ОТ ЗДДС)**

Идентификационен номер за целите на регистрацията за прилагане на режима извън Съюза е служебният идентификационен номер по чл. 84, ал. 3 от ***Данъчно-осигурителния процесуален кодекс***, пред който е поставен знакът „EU“ (чл. 154, ал. 6 от ЗДДС, нов – ДВ, бр. 105 от 2014 г.).

**ИДЕНТИФИКАЦИОННИ НОМЕРА ЗА ЦЕЛИТЕ НА ДДС В РАЗЛИЧНИТЕ ДЪРЖАВИ**

|  |  |
| --- | --- |
| Германия | DE999999999 (1 група от 9 цифри) |
| Австрия | ATU + 99999999 (1 група от 9 знака) |
| Белгия | BE + 999999999 (1 група от 9 знака) |
| България | BG + 9 цифри или 10 цифри |
| Дания | DK + 99999999 (4 групи от 2 цифри) |
| Испания | ESX + 9999999Х (1 група от 9 знака); първият и последният знак може да бъде буквен или цифров; но не могат и двата да бъдат цифрови. |
| Финландия | FI + 99999999 (1 група от 8 цифри) |
| Франция | FR + ХХ999999999(1 група от 2 знака, 1 група от 9 цифри) |
| Обединено кралство Великобритания | GB + 999999999 или GB999999999999 или GBGD999 или GBHA999 (1 група от 3 цифри, 1 група от 4 цифри и 1 група от 2 цифри; или горното, последвано от група от 3 цифри; или 1 група от 5 знака) |
| Гърция | EL + 999999999 (1 група от 9 цифри) |
| Северна Ирландия | XI9S99999L (1 група от 8 знака); позиции от 1 до 7 са цифри от 0 до 9; позиция 8 е буквен знак от А до W. |
| Италия | IT + 99999999999 (1 група от 11 цифри) |
| Люксембург | LU + 99999999 (1 група от 8 цифри) |
| Нидерландия | NL + 999999999В99 (1 група от 12 знака); позиция 8 винаги е „В“ |
| Португалия | PT + 999999999 (1 група от 9 цифри) |
| Швеция | SE + 999999999999 (1 група от 12 цифри) |
| Кипър | CY + 99999999L (1 група от 9 знака); позиция 9 винаги е буквен знак |
| Естония | EE + 999999999 (1 група от 9 цифри) |
| Унгария | HU + 99999999 (1 група от 8 цифри) |
| Латвия | LV + 99999999999 (1 група от 11 цифри) |
| Литва | LT +999999999 или LT999999999999 (1 група от 9 цифри, или 1 група от 12 цифри) |
| Малта | MT + 99999999 (1 група от 8 цифри) |
| Полша | PL + 9999999999 (1 група от 10 цифри) |
| Словакия | SK + 9999999999 (1 група от 10 цифри) |
| Чехия | CZ + 99999999 или CZ999999999 или CZ9999999999 (1 група от 8, 9 или 10 цифри) |
| Словения | SI + 99999999 (1 група от 8 цифри) |
| Румъния | RO + 9999999999 (1 група от максимум 10 цифри) |
| Хърватия | HR + 11 цифри |

**ВАЖНО:**

- Считано от 01.01.2020 г. в Нидерландия са въведени нови идентификационни номера по ДДС за физическите лица с дейности по ДДС.

Всички физически лица, регистрирани по ДДС като данъчнозадължени лица, ще получат нов идентификационен номер по ДДС от NTCA. Този номер ще бъде активен, валиден и използваем от 1 януари 2020 г.

Идентификационният номер за целите на ДДС на юридическите лица и групите физически лица остава непроменен.

- **След 31.12.2020 г.**, датата на изтичането на преходния период по чл. 126 от Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, идентификационните номера по ДДС на търговците от Обединеното кралство, започващи с префикс “GB”, **няма да са валидни** за целите на вътреобщностната търговия и **няма да бъде възможно извършване на проверка за тяхната валидност** чрез сайта на Европейската комисия за проверка на номер по ДДС: <https://ec.europa.eu/taxation_customs/vies/?locale=bg>.

- **Считано от 01.01.2021 г.**, на търговците от Северна Ирландия, които извършват сделки със стоки на територията на Европейския съюз съгласно Протокола за Ирландия/Северна Ирландия, ще им бъдат издадени идентификационни номера по ДДС, започващи с префикс **“XI”**. **Валидността на тези номера ще може да бъде проверявана** на сайта на Европейската комисия.